Oscar Pistorius: Nog geen besluit oor appèlOscar Pistorius op 21 Oktober 2014 in die Pretoriase hooggeregshof tydens vonnisverrigtinge Foto: Themba Hadebe/AP/Pool Die Nasionale Vervolgingsgesag het Vrydag gesê hy het nog nie ŉ besluit gemaak of daar appèl aangeteken gaan word teen die vonnisuitspraak in Oscar Pistorius se moordverhoor nie. “Daar is nog geen besluit geneem nie,” het Nathi Mncube, woordvoerder van die NVG, gesê. “Ons het 14 dae ná die uitspraak om appèl aan te teken.” James Grant, professor in regte by Wits, het Vrydag op Twitter gesê staatsaanklaer Gerrie Nel wou by hom weet of die staat appèl moet aanteken. “Ek kan bevestig dat advokaat Nel my advies ingewin het en bystand indien hy sou appelleer. Ek het hom aangeraai om wel appèl aan te teken en ingestem om hom by te staan.” Pistorius is tot vyf jaar tronkstraf gevonnis nadat hy skuldig bevind is aan strafbare manslag vir die skietdood van Reeva Steenkamp op 14 Februarie 2013. Hy is tot drie jaar tronkstraf gevonnis nadat hy ŉ vuurwapen by die Tasha’s-restaurant in Johannesburg laat afgaan het. Dit is vir vyf jaar opgeskort. “Die vonnisse sal gelyktydig uitgedien word,” het regter Thokozile Masipa gesê. Klik hier om alle vorige berigte oor Oscar Pistorius op Maroela Media te lees.